CELEX: 32019D1739
Language: sk
Date: 2019-10-16 00:00:00
Title: Vykonávacie rozhodnutie Komisie (EÚ) 2019/1739 zo 16. októbra 2019, ktorým sa stanovujú mimoriadne opatrenia proti zavlečeniu organizmu Rose Rosette Virus do Únie a jeho rozširovaniu na jej území [oznámené pod číslom C(2019) 7328]

18.10.2019   
               
               
                  SK
               
               
                  Úradný vestník Európskej únie
               
               
                  L 265/12
               
            
         VYKONÁVACIE ROZHODNUTIE KOMISIE (EÚ) 2019/1739
         zo 16. októbra 2019,
         ktorým sa stanovujú mimoriadne opatrenia proti zavlečeniu organizmu Rose Rosette Virus do Únie a jeho rozširovaniu na jej území
         [oznámené pod číslom C(2019) 7328]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 tretiu vetu,
         keďže:
         
                     (1)
                  
                  
                     Rose Rosette virus (ďalej len „špecifikovaný organizmus“) je škodlivý organizmus, ktorý v súčasnosti nie je uvedený v prílohe I ani v prílohe II k smernici 2000/29/ES.
                  
               
                     (2)
                  
                  
                     Výskyt špecifikovaného organizmu a jeho vektora Phyllocoptes fructiphilus na území Únie nie je známy. Analýzou rizika škodcu, ktorú vykonala Európska a stredozemná organizácia pre ochranu rastlín (EPPO), sa však preukázalo, že špecifikovaný organizmus a jeho škodlivé účinky by mohli mať závažný vplyv na zdravie rastlín v Únii, najmä na pestovanie všetkých ruží.
                  
               
                     (3)
                  
                  
                     Vzhľadom na tieto dôkazy a pokračujúce šírenie špecifikovaného organizmu by náchylné rastliny mali byť pri dovoze do Únie z tretích krajín, v ktorých sa škodca vyskytuje (Kanada, India a USA), podrobené osobitným opatreniam a malo by k nim byť priložené rastlinolekárske osvedčenie.
                  
               
                     (4)
                  
                  
                     Tieto osobitné opatrenia by mali zabezpečiť včasné odhalenie výskytu špecifikovaného organizmu a jeho vektora na území Únie, stanoviť požiadavky na dovoz špecifikovaných rastlín do Únie, ako aj úradné kontroly pri dovoze takých rastlín do Únie.
                  
               
                     (5)
                  
                  
                     Členské štáty by mali zabezpečiť, aby bola každá osoba, ktorá má pod kontrolou rastliny, ktoré môžu byť napadnuté špecifikovaným organizmom, informovaná o jeho možnom výskyte a opatreniach, ktoré je potrebné prijať.
                  
               
                     (6)
                  
                  
                     Členské štáty by mali vykonávať ročné prieskumy zamerané na výskyt špecifikovaného organizmu na svojom území s cieľom zabezpečiť proaktívnejší prístup proti usídleniu a šíreniu tohto organizmu.
                  
               
                     (7)
                  
                  
                     Mali by sa stanoviť požiadavky na dovoz rastlín Rosa spp. pochádzajúcich z Kanady, Indie alebo USA s výnimkou osiva (ďalej len „špecifikované rastliny“) do Únie, ako aj úradné kontroly, ktoré by sa mali vykonávať pri ich dovoze do Únie. Uvedené opatrenia sú potrebné na zabezpečenie lepšej ochrany územia Únie pred zavlečením a rozšírením špecifikovaného organizmu.
                  
               
                     (8)
                  
                  
                     S cieľom umožniť zodpovedným úradným orgánom a profesionálnym prevádzkovateľom prispôsobiť sa uvedeným požiadavkám by sa toto rozhodnutie malo uplatňovať od 1. novembra 2019.
                  
               
                     (9)
                  
                  
                     Toto rozhodnutie by malo byť dočasné a malo by sa uplatňovať do 31. júla 2022, aby ho bolo možné dovtedy preskúmať.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Vymedzenie pojmov
            Na účely tohto rozhodnutia sa uplatňuje toto vymedzenie pojmov:
            
                        a)
                     
                     
                        „špecifikovaný organizmus“ je Rose Rosette Virus;
                     
                  
                        b)
                     
                     
                        „špecifikované rastliny“ sú rastliny Rosa spp. pochádzajúce z Kanady, Indie alebo USA s výnimkou osiva;
                     
                  
                        c)
                     
                     
                        „špecifikovaný vektor“ je Phyllocoptes fructiphilus.
                        
                     
                  
         
            Článok 2
            Zákaz zavlečenia do Únie a rozširovania na území Únie
            Zakazuje sa zavlečenie špecifikovaného organizmu do Únie a jeho rozširovanie na jej území.
         
         
            Článok 3
            Zistenie výskytu špecifikovaného organizmu alebo podozrenie na jeho výskyt
            Členské štáty zabezpečia, aby bola každá osoba, ktorá má pod kontrolou rastliny, ktoré môžu byť napadnuté špecifikovaným organizmom alebo jeho vektorom, bezodkladne informovaná o výskyte alebo podozrení na výskyt špecifikovaného organizmu alebo jeho vektora, o možných dôsledkoch a rizikách, ako aj o opatreniach, ktoré treba prijať.
         
         
            Článok 4
            Prieskumy výskytu špecifikovaného organizmu na území členských štátov
            
               1.   Členské štáty na svojom území uskutočňujú každoročné prieskumy výskytu špecifikovaného organizmu a špecifikovaného vektora na špecifikovaných rastlinách. Prieskumy sú vykonávané zodpovedným úradným orgánom alebo pod jeho úradným dohľadom.
            
            
               2.   Uvedené prieskumy zahŕňajú odber vzoriek a testovanie a sú založené na spoľahlivých vedeckých a technických princípoch, aby bolo možné zistiť výskyt špecifikovaného organizmu a špecifikovaného vektora.
            
            
               3.   Členské štáty oznamujú Komisii a ostatným členským štátom každý rok výsledky prieskumov, ktoré sa vykonali v predchádzajúcom kalendárnom roku.
            
         
         
            Článok 5
            Požiadavky na dovoz špecifikovaných rastlín do Únie
            
               1.   Špecifikované rastliny sa smú dovážať do Únie len vtedy, ak spĺňajú tieto požiadavky:
               
                           a)
                        
                        
                           musí k nim byť pripojené rastlinolekárske osvedčenie uvedené v článku 13 ods. 1 bode ii) smernice 2000/29/ES;
                        
                     
                           b)
                        
                        
                           v príslušných prípadoch spĺňajú požiadavky odseku 2, 3 a 4 a znenie príslušnej požiadavky sa uvedie v rastlinolekárskom osvedčení v kolónke „Dodatkové vyhlásenie“.
                        
                     
            
               2.   Špecifikované rastliny boli po celý čas pestované v oblasti, ktorú príslušná národná organizácia na ochranu rastlín označila ako oblasť bez výskytu špecifikovaného organizmu v súlade s príslušnými medzinárodnými normami pre rastlinolekárske opatrenia. Názov uvedenej oblasti musí byť uvedený v rastlinolekárskom osvedčení v kolónke „Miesto pôvodu“.
            
            
               3.   Špecifikované rastliny boli po celý čas pestované v mieste produkcie, v ktorom neboli zistené počas úradných kontrol od začiatku posledného vegetačného obdobia príznaky špecifikovaného organizmu ani špecifikovaného vektora. Okrem toho musia byť splnené tieto podmienky:
               
                           a)
                        
                        
                           zo špecifikovaných rastlín na výsadbu boli pred vývozom odobraté vzorky, tieto rastliny boli testované a zistilo sa, že nie sú napadnuté špecifikovaným organizmom;
                        
                     
                           b)
                        
                        
                           špecifikované rastliny okrem rastlín na výsadbu boli podrobené inšpekcii a v prípade príznakov z nich boli odobraté vzorky a tieto rastliny boli testované pred vývozom na prítomnosť špecifikovaného organizmu a zistilo sa, že ním nie sú napadnuté.
                        
                     
            
               4.   Špecifikované rastliny v tkanivovej kultúre, ktoré nepochádzajú z oblasti bez výskytu špecifikovaného organizmu, boli vypestované z materských rastlín, ktoré boli testované a v prípade ktorých sa zistilo, že nie sú napadnuté špecifikovaným organizmom.
            
            
               5.   Špecifikované rastliny sa môžu do Únie dovážať len vtedy, ak sa s nimi zaobchádza spôsobom, ktorý bráni zamoreniu špecifikovaným vektorom, a ak sa balia a prepravujú takým spôsobom.
            
         
         
            Článok 6
            Úradné kontroly pri dovoze do Únie
            Všetky zásielky špecifikovaných rastlín sa musia úradne skontrolovať v mieste vstupu do Únie alebo v mieste určenia podľa smernice Komisie 2004/103/ES (2).
         
         
            Článok 7
            Súlad
            V záujme dosiahnutia súladu s týmto rozhodnutím členské štáty zrušia alebo zmenia opatrenia, ktoré prijali na svoju ochranu pred zavlečením a rozšírením špecifikovaného organizmu. O daných opatreniach bezodkladne informujú Komisiu.
         
         
            Článok 8
            Dátum uplatňovania
            Toto rozhodnutie sa uplatňuje od 1. novembra 2019.
         
         
            Článok 9
            Dátum ukončenia uplatňovania
            Toto rozhodnutie sa uplatňuje do 31. júla 2022.
         
         
            Článok 10
            Adresáti
            Toto rozhodnutie je určené členským štátom.
         
         
            V Bruseli 16. októbra 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 169, 10.7.2000, s. 1.
         
            (2)  Smernica Komisie 2004/103/ES zo 7. októbra 2004 o kontrolách zhody a fytosanitárnych kontrolách rastlín, rastlinných produktov a iných predmetov uvedených v časti B prílohy V k smernici Rady 2000/29/ES, ktoré sa môžu vykonávať na inom mieste, než je miesto vstupu do Spoločenstva alebo v jeho blízkosti, a ktorá špecifikuje podmienky týkajúce sa týchto kontrol (Ú. v. EÚ L 313, 12.10.2004, s. 16).